Diari Oficial de la Generalitat Valenciana


Sumari del DOGV 7516, del 30-04-2015 (2015/3861)

ORDE 5/2015, de 27 d'abril, de la Conselleria d'Economia, Indústria, Turisme i Ocupació, per la qual es convoquen les ajudes a les associacions i/o federacions de consumidors i usuaris de la Comunitat Valenciana en matèria de consum per a l'exercici 2015.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7516

Data del DOGV
:   30-04-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/3861


Data del document
:   27-04-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 5/2015, de 27 d'abril, de la Conselleria d'Economia, Indústria, Turisme i Ocupació, per la qual es convoquen les ajudes a les associacions i/o federacions de consumidors i usuaris de la Comunitat Valenciana en matèria de consum per a l'exercici 2015. [2015/3861]  
L'Orde 9/2013, de 4 d'abril, de la Conselleria d'Economia, Indústria, Turisme i Ocupació, establix les bases reguladores i el procediment de concessió de les ajudes, en matèria de consum, destinades a la realització d'actuacions de suport i defensa dels consumidors.  
L'article 4 de l'orde disposa que la concessió de les ajudes s'iniciarà d'ofici per mitjà de convocatòria pública.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,  
  
ORDENE  
  
Primer  
1. Convocar, en règim de concurrència competitiva, la concessió d'ajudes destinades a les associacions i federacions de consumidors i usuaris de la Comunitat Valenciana per a la realització d'activitats d'informació, formació, protecció i defensa de les persones consumidores durant l'exercici 2015, de conformitat amb el que establix l'Orde 9/2013, de 4 d'abril.  
2. Les subvencions previstes en esta convocatòria es regiran pel que disposa esta, així com l'Orde 9/2013, de 4 d'abril, per la qual s'establixen les bases reguladores per a la concessió d'ajudes en matèria de consum. En allò no previst en estes normes, serà aplicable el que disposa la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del seu reglament de desplegament aprovat pel Reial Decret 887/2006, de 21 de juliol.  
3. De conformitat amb allò que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes de la present resolució de convocatòria no està subjecte a la notificació prevista en l'article 108 del Tractat de Funcionament de la Unió Europea, ja que no posseïx tots els requisits de l'article 107 del Tractat, perquè no suposen un benefici per a empreses. Les ajudes van dirigides al finançament d'activitats relacionades amb el consum, realitzades per les associacions i/o federacions de consumidors i usuaris de la Comunitat Valenciana, que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats que puguen falsejar la competència en els intercanvis comercials entre els estats membres.  
  
Segon  
L'import global màxim destinat a atendre les ajudes en matèria de consum per a 2015 és de 520.000,00 euros i es finançarà a càrrec de la línia pressupostària T0126 del programa 443.10, consignat en la Llei 8/2014, de 26 de desembre, de Pressupostos de la Generalitat per a l'exercici 2015.  
Els imports globals màxims anteriors, així com el termini de presentació de sol·licituds, podran ser ampliats en funció del pressupost disponible. La resolució que es dicte en este sentit serà publicada en el Diari Oficial de la Comunitat Valenciana.  
  
Tercer  
Les ajudes podran arribar fins al total de l'import del pressupost presentat i aprovat, amb el límit de 120.000,00 euros per entitat sol·licitant.  
  
Quart  
Podran ser beneficiaris d'estes ajudes les associacions i federacions de consumidors i usuaris previstes en l'article 2.1 de l'Orde 9/2013, de 4 d'abril, que complisquen els requisits previstos en l'article 3 i desenrotllen alguna de les activitats enumerades en l'apartat següent.  
  
  
Quint  
1. Les ajudes es destinaran a la realització en el territori de la Comunitat Valenciana, per les entitats sol·licitants, de projectes i activitats que continguen totes o alguna de les actuacions que a continuació es detallen.  
a) Activitats formatives, educatives o informatives dirigides a potenciar i millorar els coneixements de consum de les persones consumidores, en especial sobre les matèries següents:  
- Servicis de telecomunicacions, tarifació addicional, Internet  
- Contractació electrònica i comerç electrònic  
- Subministrament d'aigua, electricitat i gas  
- Servicis financers, hipotecaris i assegurances  
- Servicis d'atenció tècnica  
Seran objecte d'ajuda els gastos que s'indiquen per a la realització de les accions següents:  
a.1) Accions formatives i educatives relacionades amb l'àmbit de consum sempre que tinguen una duració igual o inferior a 8 hores. Seran objecte d'ajuda els conceptes d'honoraris de ponents, professors, gastos d'hostalatge i desplaçaments, lloguer d'instal·lacions i equips, publicitat de l'activitat i material didàctic. La subvenció màxima serà la quantitat resultant de multiplicar 125,00 euros per hora de duració amb un límit de 1.000,00 euros per actuació.  
a.2) Activitats destinades a la informació de la persona consumidora. Seran objecte d'ajuda els gastos en difusió i comunicació, per qualsevol mitjà, amb el límit de 1.000,00 euros per actuació.  
b) Servicis d'informació i atenció al consumidor. Seran subvencionables els gastos de:  
b.1) Funcionament general dels locals d'informació i atenció al consumidor. Estos servicis hauran de prestar-se durant un mínim de 20 hores setmanals, de les quals almenys 15 seran de manera presencial en locals oberts al públic.  
Els gastos subvencionables hauran de correspondre a algunes de les partides següents, amb els límits que s'establixen, sense que cap concepte puga superar el 50 % del gasto total en este apartat.  
- Arrendaments dels locals en què s'oferixen estos servicis al consumidor.  
- Primes d'assegurança que almenys incloguen els conceptes de responsabilitat civil i danys a tercers.  
- Subministraments d'electricitat, gas i aigua.  
- Comunicacions: telefonia, Internet, telefax, correu i missatgeria, fins a un límit màxim de 3.500,00 ?.  
- Subscripció a bases legislatives relacionades amb el consum amb un límit de fins a 2.500,00 ?.  
- Manteniment i/o actualització de pàgina web, fins a un límit màxim de 1.500,00 ?.  
- Material d'oficina i fungibles informàtics, ambdós no inventariables, fins a un límit màxim del 20 % del cost màxim subvencionable dels gastos per al funcionament de les oficines.  
- Neteja.  
En el cas que en els mateixos locals l'activitat subvencionable se simultaniege amb una altra activitat distinta, els gastos generals es prorratejaran en funció de la superfície destinada a cada una. Seran imputables únicament a estes ajudes els corresponents a les activitat d'informació i atenció al consumidor.  
La subvenció màxima per a este tipus de gastos serà de 4.500,00 - o la quantitat que resulte de multiplicar la quantia de 2.750,00 - pel nombre de treballadors vinculats a l'activitat subvencionada, si esta és superior.  
El nombre de treballadors vinculats serà el sumatori dels resultats d'aplicar la fórmula següent a les dades de cada un dels treballadors dedicats a les activitats subvencionades: (nombre de dies treballats / 270) x percentatge jornada treballada.  
En el cas que l'entitat reba altres subvencions per a la mateixa activitat subvencionable que cobrisquen el cost d'algun o alguns dels seus empleats, únicament s'inclourà el percentatge no subvencionat.  
b.2) Personal propi de l'entitat beneficiària, tant fix com eventual, vinculat a l'activitat, sempre que exercisquen un paper directe en el funcionament del servici prestat. S'inclouran els sous i les quotes de la Seguretat Social a càrrec de l'associació i/o federació.  
El cost màxim subvencionable per treballador a jornada completa per al període de gener a setembre, ambdós inclosos, no podrà excedir els mòduls següents, dels quals haurà de deduir-se, si és el cas, qualsevol altra subvenció obtinguda per al finançament d'estos gastos.  
  
- Personal tècnic: fins a 24.000,00 euros  
- Personal administratiu: fins a 12.000,00 euros  
No es consideraran gastos de personal subvencionables els costos següents:  
- Les dietes i indemnitzacions.  
- Bonus d'exercici.  
- Avantatges en espècie (vehicles, vivenda, etc.).  
- Complements per acomiadament, baixa mèdica, jubilació.  
- Compensació per finalització de contracte, excepte en el cas que les quantitats i condicions estiguen clarament expressades en els contractes de treball temporals i sempre que corresponguen proporcionalment als períodes d'execució de l'activitat subvencionada per a l'exercici en curs.  
- Compensacions per permisos de maternitat/paternitat.  
- Els gastos de representació i relacions públiques.  
b.3) Gabinets jurídics i altres servicis professionals directament vinculats amb la seua activitat, sempre que l'entitat sol·licitant no dispose del personal adequat per a realitzar eixes funcions. El límit màxim es fixa en la quantia de 10.000,00 euros.  
b.4) Auditories externes fins al límit de 6.000,00 euros, segons el que establix l'article 11.3 apartat c.2, de l'Orde 9/2013, de 4 d'abril. Queden expressament exclosos d'esta subvenció qualsevol indemnització i els gastos relacionats en l'article 31.7 de la Llei General de Subvencions.  
c) Activitats dirigides a l'adhesió d'empreses/comerços/professionals a les juntes arbitrals de consum amb seu a la Comunitat Valenciana. Seran subvencionables els gastos, externs a l'entitat sol·licitant, relatius a les campanyes o accions específiques que amb este fi es realitzen.  
  
d) Gastos derivats de l'assistència d'àrbitres a les juntes arbitrals de la Comunitat Valenciana. Serà objecte d'ajuda el gasto derivat de l'assistència com a àrbitre, després de convocatòria, del personal propi o extern (designat pel sol·licitant) a les juntes arbitrals de la Comunitat Valenciana.  
El límit màxim d'assistències proposat per l'entitat es calcularà aplicant fins a un 15 % d'increment a les realitzades de gener a 5 de desembre de l'exercici 2014. En el cas de no tindre assistències en 2014 el límit es fixa en 5 assistències.  
La subvenció es calcularà aplicant un mòdul de 25 euros a cada assistència en el cas que l'arbitratge siga d'acord amb equitat i de 40 euros si ho és d'acord amb el dret.  
2. El període per a la realització d'estes activitats serà el comprés entre l'1 de gener i el 30 de setembre de 2015, excepte per a les previstes en el punt 1.d d'este apartat, que serà fins al 25 de novembre.  
  
  
Sext  
1. La sol·licitud general de subvenció que s'inclou en esta orde haurà de presentar-se junt amb el model que figura com a annex I de la convocatòria. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), des de l'endemà de la seua publicació en el Diari Oficial de la Comunitat Valenciana.  
Per a la tramitació telemàtica caldrà accedir al catàleg de servicis públics interactius (Registre Telemàtic de la Generalitat), en la pàgina web www.gva.es. Per a això, el sol·licitant haurà de disposar de firma electrònica avançada, basada en un certificat reconegut, segons el que disposa el Decret 18/2004, de 13 de febrer, expedit per l'Autoritat de Certificació de la Comunitat Valenciana (ACCV) o per qualsevol altra autoritat de certificació que emeta firmes admeses en la seu electrònica de la Generalitat (https://sede.gva.es).  
A estos efectes, s'utilitzarà el certificat reconegut per a ciutadans (persona física) o el certificat reconegut d'entitat (persones jurídiques). En el cas de tramitar amb un certificat digital de persona física, i que actue en representació d'una persona jurídica, s'haurà d'inscriure, prèviament, en el Registre de Representants. La inscripció electrònica en el Registre de Representants per part dels representats ha de realitzar-se utilitzant un certificat reconegut de ciutadà (si és persona física) o entitat (si és persona jurídica) emés per l'ACCV o per qualsevol altra autoritat de certificació que emeta firmes admeses en la seu electrònica de la Generalitat (https://sede.gva.es).  
  
En el supòsit de tramitació telemàtica, aquells documents que necessiten firma original han d'incloure la seua firma digital, llevat que siga el mateix firmant qui realitza la tramitació.  
2. Junt amb la sol·licitud i l'annex I s'acompanyara la documentació prevista en l'article 5.3, apartats a, c, d, f, g, h, i, j, k, l, m, n, q i s, de l'Orde 9/2013, de 4 d'abril.  
Respecte a la memòria de les activitats realitzades en l'exercici 2014, així com memòria o programa d'actuació de les previstes a realitzar en l'exercici 2015, referides en l'apartat d abans indicat, s'ajustaran al model de annex II-1 i II-2 de la convocatòria.  
3. A més del que preveu l'apartat anterior, i d'acord amb el que disposa l'article 5.4 de l'Orde 9/2013, de 4 d'abril, hauran d'adjuntar-se:  
  
- Pressupost detallat de l'entitat i desglossat per partides de gastos i ingressos per al període subvencionable de l'1 de gener al 30 de setembre de 2015, segons model disponible en la web ja referenciada, que haurà d'aportar-se preferentment en format digital.  
El termini de presentació de sol·licituds serà de 15 dies hàbils i començarà l'endemà de la publicació de la present convocatòria en el Diari Oficial de la Comunitat Valenciana.  
  
Sèptim  
1. L'òrgan competent per a l'ordenació i instrucció del procediment serà la Direcció General de Comerç i Consum que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se una resolució.  
2. Els criteris de valoració seran els previstos en l'article 6.1 de l'Orde 9/2013, de 4 d'abril.  
3. L'avaluació de les sol·licituds de subvencions admeses a tràmit correspondrà a una comissió de valoració formada pel subdirector general de Comerç i Consum, els tres caps dels servicis territorials de Comerç i Consum i un cap de servici de la Direcció General de Comerç i Consum, que actuarà com a secretari, que elevarà la seua proposta de resolució al conseller d'Economia, Indústria, Turisme i Ocupació, que dictarà la resolució que siga procedent.  
4. El termini màxim per a resoldre les sol·licituds que es formulen serà de 6 mesos comptats des de la data de la finalització del termini de presentació de sol·licituds d'acord amb el que establix l'article 8 de l'Orde 9/2013, de 4 d'abril.  
5. La notificació s'efectuarà en la forma i els terminis fixats en l'article 8 de l'orde esmentada, en el qual també s'expressa el règim de recursos aplicables.  
  
Octau  
1. La concessió d'altres ajudes públiques o privades serà compatible amb les previstes en la present convocatòria, sempre que la quantitat resultant no excedisca el 100 % del cost de l'acció.  
2. Els beneficiaris quedaran subjectes a les obligacions previstes en l'article 12 de l'Orde 9/2013.  
3. La justificació dels gastos subvencionables realitzats s'ajustarà al model de compte justificatiu, d'acord amb el que disposa l'article 11 de l'Orde 9/2013 esmentada, si bé la relació detallada d'activitats realitzades i dels gastos produïts s'ajustarà al model de l'annex III-1 i III-2 que figura en esta convocatòria.  
4. El termini per a presentar la justificació de la subvenció finalitzarà el 30 de novembre de 2015, llevat que per circumstàncies concurrents es determine un termini distint en la resolució de concessió de l'ajuda.  
  
Nové  
La present orde produirà efectes des de l'endemà de la seua publicació en el Diari Oficial de la Comunitat Valenciana.  
  
  
DISPOSICIÓ FINAL  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà recórrer potestativament en reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
- El recurs de reposició haurà d'interposar-se davant del conseller d'Economia, Indústria, Turisme i Ocupació en el termini d'un mes a comptar de l'endemà de la seua publicació en el Diari Oficial de la Comunitat Valenciana.  
- El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació en el Diari Oficial de la Comunitat Valenciana.  
  
València, 27 d'abril de 2015  
  
El conseller d'Economia, Indústria, Turisme i Ocupació,  
MÁXIMO BUCH TORRALVA